החדשות - "חמאס רק הרים את הראש וביבי נתן להם בראש"
"חמאס רק הרים את הראש וביבי נתן להם בראש"
יש מי שחושב שאין צורך לדבר על הנושאים הביטחוניים. יפעת שאשא ביטון טוענת, שכל הצרות במדינה תלויות בחינוך. "החינוך הוא הבסיס להכל" כלשונה. עוד המשיכה ביטון בהאשמות כלפי הליכוד והמחנה הציוני: "אני שומעת- 'זה או אנחנו או הוא' ו-'או אנחנו או הם'. ואני אומרת לכם- זה 'כולנו'!".
מאיר כהן התייחס לדבריה וטען: " היה שר רווחה שקראו לו כחלון; הוא לא ראה ניצולי שואה שחיים מתחת לקו העוני; הוא לא ראה 192 אלף קשישים מתחת לקו העוני. אז לעמוד כאן, בעזות מצח, ולהגיד שלא ראינו? ".
לקראת סיום הפאנל, לא שכחה ביטון להשיב לכהן: "אני הואשמתי בעזות מצח בדברים שלי. ומאיר, אני מאוד מעריכה אותך. אבל כש'יש עתיד' אומרת: 'לא תצטרכו פסיכומטרי', זה שקר! אתם חושבים שתלמידי 4-3 יחידות לא יצטרכו פסיכומטרי? החוק הזה נוגע רק לחזקים בלימודים. אלו שבכל מקרה מצטיינים ובכל מקרה לא היו צריכים להתמודד בקושי עם מבחן הפסיכומטרי".
הנושא הכלכלי-חברתי תפס מקום משמעותי בפאנל. צחי הנגבי טען כי הליכוד פעלו בתוכנית מסודרת לקירוב הפריפריה אל המרכז על יד השקעה בתחבורה ציבורית מתקדמת וריבוי מקומות התעסוקה. איציק כהן התייחס לדברי הנגבי ואמר לו: " אנחנו קרבנו את המרכז לפריפריה. ביוזמתנו, אלף רופאים נדדו מהמרכז אל הפריפריה".
מיכל רוזין גינתה את הימין: "אתם משלמים מיסים, ולאן זה הולך? זה הולך מעבר לקו הירוק!". הקהל הגיב בשריקות ובקריאות בוז, אך רוזין לא התעלמה מהתגובות הזועמות ואמרה: " אתם יכולים לצעוק לי בוז, אבל בסופו של דבר, אתם צריכים לשאול את עצמכם- איפה הכסף?".
עמיר פרץ הזכיר לכולם שהוא היה הראשון להעלות את שכר המינימום. כמו-כן הוא גם לא שכח לציין את העובדה שהוא היה זה שהקים את כיפת ברזל, שבזכותה חיי אזרחי מדינת ישראל בטוחים ומוגנים יותר. פרץ הקביל את הצעד הזה לנושא החברתי : "לא מספיק כיפת ברזל ביטחונית אלא גם צריך כיפת ברזל חברתית".
צחי הנגבי חרג מסבב התגובות בין הדוברים והחליט לספר סיפור על אמו: "גאולה כהן, אמי, מסרה לי מסר אחד לפני שאני נכנסתי לבית החוקה- 'אף אחד לא נהיה עשיר יותר מכך שאחר נהיה עני יותר'. כך, אני, לא אדבר כנגד חבריי לפאנל אלא אדבר בשם המעשים של ביבי נתניהו". ומיד לאחר מכן ציין: "רק לפני חודשים לא רבים התנהלה מלחמה שנקראת 'צוק איתן'. החמאס רק הרים את הראש וביבי נתן להם בראש". לסיום, יצא בהצהרה מאיימת: "מי שמרים את ידו על עם ישראל, אנחנו מקצצים את ידו".
בסקר התלמידים זכתה שוב יש עתיד במרב הקולות עם 37 אחוזים. הליכוד הגיע למקום השניה עם 18 אחוז מקולות התלמידים. המחנה הציוני במקום השלישי, עם 11 אחוז. ש"ס הצליחה להגיע לאחוז בודד בלבד.